מנצ'סטר סיטי הגיעה הערב (רביעי) לקאמפ נואו, פפ גווארדיולה חזר הביתה לברצלונה, ודקות ארוכות המשחק בין השתיים היה שקול למדי. אלא שבסופו של דבר, שילוב בין היכולת של לאו מסי - עם שלושער במשחק ושישה שערים בשני משחקי אלופות - ולא פחות הטעויות של מנצ'סטר סיטי, הפכו התמודדות שנראתה פתוחה להופעה של ברסה ולתוצאה חד צדדית שפפ וסיטי לא יישכחו, 4-0.
סיטי לא רק הובסה אלא איבדה את קלאודיו בראבו בכרטיס אדום לאחר שטעה בהרחקה ועצר ביד מחוץ לרחבה כדור שעשה דרכו לשער. זה לא רק שינה את המשחק שהיה פתוח למדי עד ההרחקה (53), אלא גם ייאלץ את סיטי לשחק בגומלין נגד ברסה בעוד שבועיים עם שוער המשנה ווילי קבאז'רו (שדווקא עצר פנדל של ניימאר).
ללא מגן ימני אפילו על הספסל, לואיס אנריקה עלה עם חווייאר מסצ'ראנו בצד ימין של ההגנה. פציעה של ג'ורדי אלבה בדקה השביעית אילצה חילוף מאוד מוקדם של המגן השמאלי (לוקא דין הבלם/מגן שמאלי נכנס במקומו). סיטי נראתה עדיפה בדקות האלו וכמי שיכולה לנצל את הבעיה של ברסה בהגנה, אבל מסי הוכיח כי הפציעה מאחוריו. מבוכה בהגנת הסיטי יחד עם היכולת של הפרעוש הביאה לשער יפה שלו בדקה ה-17. הבעיות בהגנת ברסה והפציעות נמשכו - גם ג'ראר פיקה נפצע, והוחלף בדקה ה-39 על ידי ג'רמי מתיו, ואחרי פחות ממחצית נשארה ברסה עם שחקן אחד שהיה אמור לעלות בהרכב במקומו הטבעי, וגם הוא חדש בקבוצה (אומטיטי). כל זה היה יכול להיות משמעותי, אבל השילוב של העובדה שפפ עלה ללא חלוץ טבעי, סיפסל את קון אגוארו ועלה עם קווין דה ברוינה כתשע מזוייף, יחד עם ההרחקה של בראבו, הפכה את הבעיות של ברסה בהגנה לפחות משמעותיות.
אינייסטה בישל נהדר למסי שקיבל פרגון ובישול גם מלואיס סוארס וקשה לזכור פתאום שהוא חזר לשחק רק בדקה ה-55 בשבת. פפ אמר לפני המשחק שברסה היא מכונה ושאת מסי תמיד קשה לעצור - אבל תכנית המשחק שלו לא עבדה, את מסי אי אפשר לעצור (גם ניימאר הראה מיהו עם שער גדול), והטעויות של הקבוצה שלו עלו ביוקר. לבאיירן מינכן יש היסטוריה יפה נגד קבוצות הולנדיות בבית וזה לא השתנה גם מול פ.ס.וו איינדהובן. אריאן רובן פגש את קבוצת נעוריו לראשונה מאז עזב אותה לצ'לסי לפני 12 וחצי שנים, אבל לא עשה לה הנחות וגם כבש את השער האחרון. תומאס מולר אחרי קרן מהירה (13) וג'ושוע קימיך שהפך לכובש קבוע (21) נתנו לבאיירן יתרון מהיר ונוח בדרך ל-1-4. לקימיך, שהבקיע עד החודש שעבר שלושה שערים בקריירה, יש שמונה שערים ב-12 המשחקים האחרונים. אתלטיקו עבדה קשה אבל יאניק קראסקו כבש עבורה ברוסטוב והשאיר אותה (כמו ברסה ולסטר) מושלמת. שער נהדר של אלכסיס סאנצ'ס בהגבהה כבר בדקה ה-12 נתן לארסנל יתרון מוקדם והרבה ביטחון מול לודוגורטס הבולגרית במשחק בבית 1 באמירויות. תיאו וולקוט שנמצא בכושר מעולה הבקיע שער נהדר גם הוא ובמחצית השניה הוסיף מסוט אוזיל שלושער וגם אלכס אוקסלייד צ'מברליין שותף בחגיגה - 0-6 והתותחנים בדרך הנכונה לשלב הבא. סן ז'רמן אמנם במצב טוב גם היא, אבל הרשימה הרבה פחות. אנחל די מאריה הצטיין וגם כבש בניצחון הביתי שלה 0-3 על באזל.
בבית 2 היתה נאפולי יכולה תיאורטית להיות הקבוצה הראשונה בהיסטוריה שתבטיח עליית שלב כבר אחרי שלושה מחזורים, אבל גם לאחר שהישוותה פעמיים וגם החמיצה פנדל (לורנצו אינסינייה), היא הפסידה 3-2. בנפיקה השיגה ניצחון ראשון בצ'מפיונס העונה, 0-2 בקייב, כדי להחזיר את עצמה לתמונה.
דקה 13: 0-1 לבאיירן. לבנדובסקי סוחט הדיפה יפה משוער איינדהובן. רובן מוציא את הקרן מהר למולר שמנצל את העובדה שההולנדים עוד לא מוכנים וכובש מקרוב.
דקה 21: 0-2 לבאיירן. מתפרצת של באיירן, אלאבה מרים כדור משמאל שפוגע במגן ועולה מעל שוער איינדהובן, קימיך נמצא שם כדי לדחוק פנימה בראשו.
דקה 41: 1-2 לבאיירן. מתפרצת של איינדהובן, הכדור מגיע לפריירו ששולח מסירה נהדרת ללוצ'יאנו נרסינג, שמימין משחרר כדור נהדר לקורה ופנימה.
דקה 59: 1-3 לבאיירן. רובן בועט בתוך הרחבה אבל השוער הודף - היישר לראשו של לבנדובסקי שנוגח מקרוב פנימה.
דקה 84: 1-4 לבאיירן. טיאגו אלקאנטרה מקפיץ כדור מעל ההגנה ההולנדית, רובן נמצא שם כדי להסיט בראשו מעל השוער פנימה. רובן לא חוגג מול הקבוצה בה גדל ופרץ.
דקה 62: 0-1 לאתלטיקו מדריד. חואנפראן מעביר מימין כדור רוחב אליו מגיע פררה קרסקו שבועט פנימה.
דקה 17: 0-1 לברצלונה. מסי מכניס כדור עומק לאינייסטה אבל הכדור של אינייסטה נבלם בהגנה, מסי מגיע מאחור ומשתלט על הריבאונד, עובד את חברו לשעבר קלאודיו בראבו ומגלגל לרשת.
דקה 61: 0-2 לברצלונה. אינייסטה מוסר נהדר למסי שבועט מ-17 מטר לפינה של קבאז'רו, המחליף של בראבו שהורחק בשל נגיעה ביד מחוץ לרחבה.
דקה 69: 0-3 לברצלונה. סוארז חוטף כדור להגנת סיטי ומעביר כדור רוחב למסי, שכובש את השלישי שלו ושל ברסה.
דקה 89: 0-4 לברצלונה. אחרי שפירגן לו בעיטת פנדל (שהוחטאה), מסי מוסר לניימאר שחודר לרחבה, עובר שני שחקנים ובועט יפה לפינה.
דקה 57: 0-1 למנשנגלאדבך. מגן סלטיק טועה כשהוא מנסה לאפשר לכדור לצאת, ומאבד להאן שמציל, הכדור מגיע ללארס סטינדל שבועט חזק מתחת לגופו של השוער ופנימה.
דקה 77: 0-2 למנשנגלאדבך. האן מנצל טעות של סלטיק במרכז המגרש, יוצא לפריצת יחיד לרחבה של הסקוטים, ומול השוער בועט לרשת העליונה.
דקה 9: 0-1 לבנפיקה. אדוארדו סלביו כובש בפנדל לזכות הפורטוגלים, אחרי עבירה על גואדס ברחבה.
דקה 55: 0-2 לבנפיקה. סלביו פורץ מימין ומעביר כדור רוחב, הכדור מגיע לפרנקו קרבי שבועט, השוער הודף חזרה קרבי שבועט שוב - הפעם פנימה.
דקה 13: 0-1 לבשיקטאש. קווארסמה מקבל כדור טוב ברחבה ומעביר כדור רוחב מצוין, אדריאנו כובש בנגיעה.
דקה 30: 1-1. דרייס מרטנס ממשיך פנימה מסירה של קאייחון, האיטלקים משווים.
דקה 38: 1-2 לבשיקטאש. טעות קשה בהגנת נאפולי מסדר לוינסנט אבובקר מצב קל מול השוער, אבובקר מגלגל פנימה.
דקה 69: 2-2. מרטנס מוכשל ברחבה, גבידיאני כובש את הפנדל.
דקה 86: 2-3 לבשיקטאש. קווארסמה מגביה כדור חופשי מצוין הכדור מוצא את הראש של אבובקר שנוגח מקרוב פנימה.
דקה 40: 0-1 לפ.ס.ז'. כדור רוחב של מטווידי מגיע בסופו של דבר לדי מריה שכובש.
דקה 62: 0-2 לפ.ס.ז'. כדור רוחב נהדר של מטווידי מגיע ללוקאס מורה, שמבקיע את השני של הצרפתים.
דקה 3+90: 0-3 לפ.ס.ז'. קבאני מוכשל ברחבת באזל ובועט בעצמו את הפנדל, פנימה.
דקה 12: 0-1 לארסנל. ארסנל יוצאת למתפרצת, הכדור מגיע לאלכסיס סאנצ'ז משמאל. סאנצ'ז נכנס לרחבה, רואה את השוער מחוץ לשער ומקפיץ מעליו בצורה נהדר מכ-15 מטר לפינה הרחוקה.
דקה 42: 0-2 לארסנל. תיאו וולקוט משחרר בעיטה מסובבת נפלאה מחוץ לרחבה אל הרשת.
דקה 47: 0-3 לארסנל. גיבס מעביר כדור רוחב, שנהדף אל צ'מברליין שבועט מצוין לפינה.
דקה 56: 0-4 לארסנל. קזורלה מוסר כדור ארוך שעובר מעל כל ההגנה של לודוגרץ ונוחת אצל אוזיל, שלבד מול השוער שולח פנימה.
דקה 83: 0-5 לארסנל. עוד מתפרצת של ארסנל, לוקאס פרז מעביר כדור רוחב מצוין לאוזיל, שכובש בנגיעה.
דקה 87: 0-6 לארסנל. שוב לוקאס פרז, שוב לאוזיל, הפעם מהצד השני. הגרמני מסיים בוולה נהדר לרשת.